User:FentonRudy210

За блогърите, рекламите и другите неща Много странно покрай приказките за смъртта на блоговете имам усещането, че в много от тях скритата реклама изживява своя ренесанс. През последните месеци все по-често попадам на скрити реклами при част от списващите блогове. Един ще рекламира книжка, друг семинар, трети хардуер, четвърти някоя и друга политическа позиция, прозираща като статия за Слави Бинев във бившият вестник на Чорни …

Една част от блог писачите до такава степен комерсиализираха тази дейност, че започва да ми става силно безинтересно да ги чета. Нямам предвид рекламирането в сайта под формата на банери и текстови полета, а преднамерено изготвената статия, която не за всички е ясно, че си е чиста скрита реклама. Никъде не се отбелязва, че това е платено съобщение или нещо подобно.

Може би проблемът тук си е и чисто мой, тъй като не разбирам как е възможно да си уважаван и четен блогър и постепенно да се превърнеш в платформа за скрита реклама на някоя фирма или политическа партия. С този "стил" няма да се постигне нищо друго, освен намаляване на доверието към блог писачите като канал за информация, ползващ се със сравнително голямо доверие. В някои сайтове процентът на манипулативни и скрити рекламни послания е по-голям дори от някои от най-необективните печатни медии в България.

Вчера пък видях в български форум обява за платени блогърски материали. В темата се предлагаше възможността "клиентите" да поръчат определени статии или линкове, рекламиращи дейността им. Услугата разбира се се заплаща… Все по-мощно политическите сили навлязоха в това поле на информация с изкуствено създадени профили, които бълваха хиляди манипулативни мнения. Чудя се докога това, че си блогър и си възприеман като човек, който без притеснение изразява позиция по важни (според него) обществени проблеми ще се ползва с доверието на хората?